2
		Pp-1036/2025

           [image: ]          				             	             
        REPUBLIKA HRVATSKA				
 OPĆINSKI SUD U METKOVIĆU
Ulica Andrije Hebranga 9, Metković                                 Poslovni broj:  Pp-1036/2025
                                  
        
                                     
U   I M E   R E P U B L I K E   H R V A T S K E

P R E S U D A

Općinski sud u Metkoviću, po sutkinji Veneri Matić, uz sudjelovanje Egidije Mijoč, kao zapisničarke, u prekršajnom predmetu protiv okrivljenika Filipa Čaglja sina Filka, zbog prekršaja iz čl. 199. st. 2. i 8. Zakona o sigurnosti prometa na cestama („Narodne novine“ broj: 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 114/22, 133/23, 145/24 – dalje: ZOSPC), povodom prigovora okrivljenika protiv prekršajnog naloga Ministarstva unutarnjih poslova, PU Splitsko-dalmatinske, Postaje granične policije Imotski, Klasa: 211-07/25-1/3445 Urbroj: 511-12-27-25-1 od 8. ožujka 2025. godine, nakon provedene glavne i javne rasprave u odsutnosti okrivljenika i predstavnika ovlaštenog tužitelja, dana 26. kolovoza 2026. godine objavio je i  

p r e s u d i o    j e

I.	Na temelju odredbe čl. 183. Prekršajnog zakona ("NN" 107/07, 39/13, 157/13, 110/15, 70/17, 118/18, 114/22 - dalje: PZ-a),

OKRIVLJENIK: FILIP ČAGALJ, OIB:85960321271, sin Filka, rođen 21. svibnja 1985. godine u Splitu, s prebivalištem u Zagvozdu, ulica Gornji Čaglji 26, državljanin Republike Hrvatske, 

k r i v    j e

II.      što je dana 08.03.2025. godine u 00,29 sati u mjestu Zagvozd, ulica Zagvozd kućni broj DC 60, upravljao vozilom M1 marke "Mercedes" reg. oznake IM947BC, iako je u krvi imao alkohola 1,69 g/kg, odnosno odgovarajući iznos miligrama u litri izdahnutog zraka, što je utvrđeno alkometrom &quot;Drager&quot; (umanjeno za granicu dopuštene pogreške od 0,1 g/kg), 

          čime je počinio prekršaj iz čl. 199. st. 2. ZOSPC-a, kažnjiv po čl.199. st. 8. istog Zakona,     

III.	pa mu sud na temelju čl. 199. st.  8. ZOSPC-a  i z r i č e 

novčanu kaznu u iznosu od 1.320,00 (tisuću tristo dvadeset) eura



IV.	Okrivljenik je novčanu kaznu obvezan platiti u roku od 90 (devedeset) dana po pravomoćnosti presude. Ukoliko okrivljenik u roku koji mu je određen za plaćanje novčane kazne uplati dvije trećine izrečene novčane kazne, na temelju čl. 152. st. 3 PZ-a smatrat će se da je novčana kazna u cjelini uplaćena. 

V.	Na temelju čl. 139. st. 3. u vezi čl. 138. st. 3. PZ-a okrivljenik je dužan platiti troškove prekršajnog postupka u paušalnom iznosu od 15,00 (petnaest) eura u roku od 90 (devedeset) dana po pravomoćnosti ove presude.


Obrazloženje

1. 	Policijska uprava Splitsko – dalmatinska, Postaja granične policije Imotski izdala je prekršajni nalog, Klasa: 211-07/25-1/3445 Urbroj: 511-12-27-25-1 od 8. ožujka 2025. godine, protiv okrivljenika Filipa Čaglja, zbog prekršaja iz čl. 199. st. 2. i 8. ZOSPC-a, kojim je okrivljenik proglašen krivim za počinjenje navedenog prekršaja, te mu je izrečena  novčana kazna od 1.320,00 eura i zaštitna mjera zabrane upravljanja motornim vozilom "B" kategorije u trajanju od 3 mjeseca.

2.	Protiv navedenog prekršajnog naloga okrivljenik je pravovremeno podnio prigovor zbog poricanja prekršaja te je nakon otvaranja glavne rasprave prekršajni nalog stavljen izvan snage.

3.	Okrivljenik je pozvan na glavnu raspravu sukladno čl. 145. st. 5. PZ-a putem oglasne ploče suda, budući da mu sud putem pošte u više navrata nije mogao uručiti poziv na naznačenu adresu u spisu. Na raspravu nije pristupio i nije dostavio pisanu obranu. 

4.	U tijeku dokaznog postupka sud je pročitao i pregledao: prigovor okrivljenika (list 3) prekršajni nalog PGP Imotski Klasa: 211-07/25-1/3445 Urbroj: 511-12-27-25-1 od 8. ožujka 2025. godine  (list 4-6), zapisnik o ispitivanju prisutnosti alkohola, opojnih droga ili lijekova u organizmu PGP Imotski od 8. ožujka 2025. (list 7), naredbu o određivanju mjere opreza PGP Imotski od 8. ožujka 2025. (list 9-10) i potvrdu iz prekršajne evidencije (list 18).

5.	Nakon ovako provedenog postupka, sud nalazi utvrđenim da je okrivljenik počinio prekršaj koji mu je stavljen na teret u vrijeme i na način opisan u izreci ove presude te ga je za isti proglasio krivim i osudio ovom presudom.

6.      Naime, iz zapisnika  o ispitivanju prisutnosti alkohola opojnih droga ili lijekova u organizmu PGP Imotski od 8. ožujka 2025. i  naredbe o određivanju mjere opreza PGP Imotski od 8. ožujka 2025. godine, vidljivo je da je okrivljenik Filip Čagalj u vrijeme i na mjestu opisanom u izreci presude kao vozač u prometu na cesti upravljao navedenim vozilom te je prihvatio testiranje ponuđeno od strane policijskih službenika navedenim uređajem, pri čemu je izmjerena koncentracija alkohola  u krvi od 1,79 g/kg, odnosno odgovarajući iznos miligrama u litri izdahnutog zraka, što umanjeno za granicu dopuštene pogreške iznosi 1,69 g/kg. Nakon toga mu je uručen prekršajni nalog i naredba o određivanju mjere opreza zabrane upravljanja vozilom uz oduzimanje dozvole za upravljanje u trajanju od 12 sati te je isključen iz prometa.    

7.     Prilikom odmjeravanja kazne sud je okrivljeniku kao olakotne okolnosti cijenio osobne prilike, činjenicu da nisu nastupile konkretne štetne posljedice, da prema prekršajnoj evidenciji ranije nije prekršajno kažnjavan za prometne prekršaje te dulji protek vremena od počinjenog prekršaja u kojem nije imao drugih kažnjivih ponašanja, dok otegotnih okolnosti sud nije našao.

8.	Imajući u vidu navedene okolnosti, ovaj sud je okrivljeniku za predmetni prekršaj na temelju čl. 199. st. 8. ZOSPC-a, izrekao novčanu kaznu u iznosu od 1.320,00 eura, koju je obvezan platiti u roku od 90 (devedeset) dana po pravomoćnosti presude, a ukoliko u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini uplaćena.  

9.    Po ocjeni suda, ovakva prekršajno-pravna sankcija je primjerena naprijed navedenim okolnostima te podobna za ostvarivanje svrhe kažnjavanja iz čl. 6. i 32. PZ-a, kako kroz utjecaj na okrivljenika, tako i na sve ostale da ubuduće ne čine prekršajna djela. 

10.   Ovaj sud smatra da u konkretnom slučaju nije nužno izricanje zaštitne mjere zabrane upravljanja motornim vozilom iz čl. 58. PZ-a, cijeneći navedene okolnosti na strani okrivljenika, a posebno činjenicu da ranije nije prekršajno osuđivan za prometne prekršaje, kao i da nakon predmetnog slučaja nije imao drugih kažnjivih ponašanja. Slijedom navedenog, sud smatra da ne postoji potreba i nužnost izricanja zaštitne mjere zabrane upravljanja motornim vozilom "B" kategorije te da će svrha kažnjavanja biti ostvarena izrečenom novčanom kaznom.

11.     Budući da je proglašen krivim, sud je na temelju čl. 139. st. 3. u svezi čl. 138. st. 2. toč. 3. PZ-a okrivljenika obvezao da plati troškove prekršajnog postupka u paušalnom iznosu od 15,00 eura u roku od 90 dana po pravomoćnosti ove presude.

12.     Slijedom navedenog odlučeno je kao u izreci ove presude

Metković, 26. kolovoza 2026.


                                                                                                         S u t k i nj a:							                             
			                                                                         Venera Matić


UPUTA O PRAVNOM LIJEKU: Protiv ove presude stranke imaju pravo žalbe, u roku od 8 (osam) dana, računajući od dana primitka prijepisa iste. Žalba se podnosi ovom sudu u dva istovjetna primjerka, a o njoj odlučuje Visoki prekršajni sud Republike Hrvatske.



DNA:
1.Okrivljenik: Filip Čagalj, Zagvozd, Ulica Gornji Čaglji 26 
2. Tužitelj: Postaja granične policije Imotski

